《赤城六章章四句》
宋代·释居简

赤城峨峨，霞摽错摩。笃生斯人，绝超凡科。

峨峨赤城，磅礴九地。斯人笃生，水瘦石悴。

念昔三辅，湖独纷委。逮公来斯，苕霅泾渭。

千里寿公，祷公寿康。惠洽兆庶，日飞百觞。

伊我无酒，注彼觓兕。愿公华衮，式昌厥嗣。

亦复愿公，啸吟紫微。㑭我紫微，嬉其莞而。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。